Document ID: 32000R2474

Ir-Regolament tal-Kunsill (KE) Nru 2474/2000
tad-9 ta' Novembru 2000
li jistabbilixxi, skond l-Artikolu 1(7) tar-Regolament (KEE) Nru 3030/93, il-lista ta' prodotti tat-tessuti li għandhom jiġu integrati fil-qafas tal-GATT 1994 fl-1 ta' Jannar 2002 u li jemenda l-Anness X tar-Regolament (KE) Nru 3030/93 u l-Anness II tar-Regolament (KE) Nru 3285/94
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi il-Komunitajiet Ewropej u, b'mod partikolari, l-Artikolu 133 tiegħu,
Wara li kkunsidra l-Artikolu 1(7) tar-Regolament tal-Kunsill (KEE) Nru 3030/93 tat-12 ta' Ottubru 1993 dwar regoli komuni għall-importazzjoni tal-prodotti tat-tessuti minn ċerti pajjiżi terzi [1],
Wara li kkunsidra l-proposta tal-Kummissjoni,
Billi:
(1) Il-Komunità Ewropea kkonkludiet il-Ftehim li jistabbilixxi l-Organizzazzjoni Dinjija tal-Kummerċ (hawn aktar 'il quddiem magħrufa bħala l-ODK) [2], li miegħu huwa mehmuż il-Ftehim dwar Tessuti u Drapp (hawn aktar 'il quddiem magħruf bħala l-FTD).
(2) Skond l-Artikolu 2(8)(b) u (11) tal-FTD, il-Komunità hi obbligata, minn naħa waħda, li tintegra fl-1 ta' Jannar 2002 prodotti li fl-1990 kienu jammontaw għal mhux inqas minn 18 % tal-volum totali ta' l-importazzjonijiet ġewwa l-Komunità għall-1990 tal-prodotti kollha tat-tessuti u tad-drapp regolati permezz tal-FTD fil-qafas tar-regoli u d-dixxiplini normali tal-GATT u, minn naħa l-oħra, biex tinnotifika l-lista ta' dawk il-prodotti lit-Korp ta' Sorveljanza tat-Tessuti ta' l-ODK qabel l-1 ta' Jannar 2001.
(3) Sabiex tagħżel il-prodotti li għandhom jiġu ntegrati, il-Kunsill ġie gwidat minn numru ta' fatturi, li jinkludu s-sensitività tal-prodott għall-industrija tal-Komunità u l-komponenti reġjonali tagħha b'mod partikolari skond il-kompetittività ekonomika u s-sitwazzjoni ta' l-impjieg, l-effettività ta' xi restrizzjonijiet kwantitattivi fuq il-prodott, il-kapacità ta' l-industrija tal-Komunità li tkompli bil-process ta' adattament għall-kompetizzjoni miżjuda fi prodotti li bħalissa huma soġġetti għal restrizzjoni kwantitattiva ma' pajjiż fornitur wieħed jew aktar, ix-xewqa li jiġi mħeġġeġ aġġustament industrijali b'pass aċċettabbli matul il-perijodu transitorju ta' 10 snin, l-impatt fuq il-konsumaturi, l-impatt fuq pajjiżi terzi u l-opportunità li jiġu simplifikati r-regoli tal-Komuinità dwar l-importazzjoni ta' prodotti tat-tessut u ta' l-ilbies.
(4) F'dan ir-rigward ġew ikkunsidrati s-sottomissjonijiet irċevuti minn partijiet interessati li wieġbu għall-istedina tal-Kummissjoni sabiex jagħmlu dawk is-sottomissjonijiet pubblikati fl-Ġurnal Uffiċjali tal-Komunitajiet Ewropej [3].
(5) Il-lista ta' prodotti li jinsabu fl-Anness X tar-Regolament (KEE) Nru 3030/93 għandha tiġi emendata sabiex teskludi l-prodotti li għandhom jiġu integrati fl-1 ta' Jannar 2002.
(6) Il-lista ta' prodotti tat-tessuti u ta' l-ilbies li huma regolati permezz tar-regoli u d-dixxiplini normali tal-GATT, li jinsabu fl-Anness II għar-Regolament tal-Kunsill (KE) No 3285/94 tat-22 ta' Diċembru 1994 dwar ir-regoli komuni għall-importazzjonijiet u li jħassar ir-Regolament (KE) Nru 518/94 [4] għandha tiġi emendata sabiex tinkludi, sa mill-1 ta' Jannar 2002, il-prodotti li għandhom jiġu integrati skond ir-regoli normali tal-GATT,
ADOTTA DAN IR-REGOLAMENT:
Artikolu 1
1. Il-prodotti li għandhom jiġu integrati skond ir-regoli normali tal-GATT, sa mill-1 ta' Jannar 2002, huma elenkati fl-Anness I ta' dan ir-Regolament.
2. L-Anness X tar-Regolament (KEE) Nru 3030/93 qiegħed pil-presenti jiġi sostitwit permezz ta' l-Anness fl-Anness II ta' dan ir-Regolament, mill-1 ta' Jannar 2002.
3. L-Anness II tar-Regolament (KE) Nru 3285/94 qiegħed jiġi sostitwit bl-Anness fl-Anness III għal dan ir-Regolament, mill-1 ta' Jannar 2002.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta' Novembru 2000.

Labels: 1
3
5